બ્રિટનમાં વેલ્સના દરિયાકિનારે તાજેતરમાં મગર જેવો દેખાવ ધરાવતાં વિચિત્ર જીવનો મૃતદેહ તણાઈ આવ્યો હતો. બેથ જેન્નેટા નામના ૪૧ વર્ષીય મહિલા પોતાના પાલતુ શ્વાન સાથે ર્હોસ્સિલિ નજીક આવેલા દરિયાકિનારે ટહેલવા નીકળ્યાં હતાં, ત્યારે તેમની નજર આ જીવના સડી રહેલા મૃતદેહ પર પડી હતી. લાંબી પંૂછડી અને મોટું માથંુ ધરાવતો તે જીવ અંદાજે એકાદ મીટર લાંબો હતો. મહદ્અંશે મગર જેવા જણાતા મૃત પ્રાણીના બેથે ફોટા લીધા હતા. સોશિયલ સાઇટ્સ પર પણ લોકોએ આવો જીવ ક્યારેય જોયો ન હોવાની પ્રતિક્રિયાઓ આપી હતી. આ જીવ કઈ પ્રજાતિનો હશે? તે પ્રશ્નનો ઉત્તર મેળવવા મરીન બાયોલોજિસ્ટ્સ પણ કામે લાગ્યા હતા. બ્રિટનની સ્વાનસી યુનિવર્સિટીના બાયોસાયન્સ ડિપાર્ટમેન્ટની ઇકોલોજી રિસર્ચ ટીમના સદસ્ય ડૉ. ડેન ફોર્મેનના જણાવ્યા મુજબ તેના નીચલા જડબાની રેખા આ જીવ સામુદ્રિક સસ્તન વર્ગનું પ્રાણી વ્હેલ અથવા ડોલ્ફિન હોવાનું સૂચવે છે. પેન્ડિન તેમજ ર્હોસ્સિલિ બીચ પરથી અગાઉ વ્હેલ અને ડોલ્ફિન પ્રજાતિના જીવ મોટી સંખ્યામાં મૃત અવસ્થામાં મળી આવેલા છે. આવા પ્રાણીઓના મૃતદેહોના અવશેષો મોટા ભાગે જૂન અને જુલાઈ માસમાં મળી આવ્યાનું નોંધવામાં આવ્યું છે. ડૉ. ફોર્મેને ઉમેર્યું કે, પ્રથમ દ્રષ્ટિએ કોઈ મગરના અવશેષો હોવાનું લાગે છે, પણ એવું નથી. નેશનલ ટ્રસ્ટ એરિયા રેન્જર માર્ક હિપકિને આ જીવ વ્હેલની પ્રજાતિનું પોર્પાેઇઝ નામનું સસ્તન પ્રાણી હોવાની પુષ્ટિ કરતાં જણાવ્યું હતું કે, આ દરિયાઈ જીવ પાંચ ફૂટની લંબાઈ ધરાવતો હોય છે. તેના અવશેષો બીચ પરથી ખસેડી લેવામાં આવ્યા છે અને કાઉન્સિલને તેની જાણ કરી દેવામાં આવી છે.